Predkladacia správa

	V zmysle článku 20 a článku 21 ods. 5 Európskej dohody o pridružení Slovenskej republiky k Európskym spoločenstvám sa obe strany dohodli na preskúmaní možnosti poskytnúť si vzájomne ďalšie obchodné výhody s prihliadnutím na vzájomný obchod so spracovanými poľnohospodárskymi výrobkami. Na základe uvedených skutočností sa v roku 2001 ukončilo 1. kolo rokovaní  s Komisiou EÚ o liberalizácii obchodu so spracovanými poľnohospodárskymi výrobkami. Obchodné výhody vyplývajúce z uvedených rokovaní boli vládou Slovenskej republiky schválené uznesením č. 486/2001 zo dňa 30. mája 2001. Vzhľadom na skutočnosť, že dodatkový Protokol 3 zahrnujúci dohodnuté obchodné výhody, nebol odsúhlasený Asociačnou radou SR/EÚ sa tieto dohodnuté obchodné výhody zatiaľ neuplatňujú. 

	V dôsledku dlhotrvajúceho schvaľovacieho procesu v Európskej únii a tiež požiadavkou niektorých členských krajín Európskej únie o zlepšenie, resp. rozšírenie už dohodnutých obchodných výhod v roku 2001 sa obe strany dohodli na pokračovaní v rokovaniach o možnostiach ďalšieho poskytnutia vzájomných obchodných výhod v oblasti  obchodu so spracovanými poľnohospodárskymi výrobkami z dôvodu rozšírenia už dohodnutých bilaterálnych obchodných výhod v tejto oblasti, a tým postupného odstránenia prekážok vo vzájomnom obchode. Obe strany sa tiež dohodli na spojení 1. kola a 2. kola rokovaní do jedného dodatkového Protokolu 3.

 Komisia EÚ predložila návrh na ďalšiu liberalizáciu obchodu v sektore spracovaných poľnohospodárskych výrobkov aj  ostatným asociovaným krajinám s predstavou, že úroveň liberalizácie obchodu by mala sledovať všeobecne prijaté štandardy WTO pre oblasť voľného obchodu. Hlavnou zásadou zostáva postupné otvorenie trhu tak, aby  obidve strany, ale hlavne asociované krajiny boli dobre pripravené pre jednotný trh v rozšírenom spoločenstve.

Rokovania s Komisiou EÚ boli na expertnej úrovni  ukončené v apríli 2003. Obe strany sa v zápise z rokovaní zaviazali k uplatňovaniu dohodnutých obchodných výhod v podobe autonómnych opatrení od 1. júna 2003. Tieto sa budú uplatňovať ako autonómne opatrenia do doby vypracovania a odsúhlasenia doplnkového Protokolu 3 k Európskej dohode o pridružení SR k ES v Asociačnej rade SR/EÚ

	Princípom prístupu Komisie EÚ k liberalizácii obchodu v oblasti spracovaných poľnohospodárskych výrobkov v rámci 2. kola rokovaní je dvojitá nula (Double profit), teda  odstránenie ciel a vývozných náhrad na oboch stranách, a tiež zo strany EÚ odstránenie poľnohospodárskeho komponentu u všetkých spracovaných poľnohospodárskych výrobkov s výnimkou vybraných citlivých výrobkov tak pre EÚ, ako aj SR. Dohodnuté obchodné výhody sú podrobne uvedené v jednotlivých prílohách materiálu.  

Na základe plnenia úloh z Výboru pre koordináciu hospodárskej politiky v poľnohospodárstve ČR a SR v rámci colnej únie bol postup pri rokovaniach konzultovaný tiež s ČR.

	Návrh na rozšírenie liberalizácie nebude mať negatívny vplyv na zamestnanosť ani negatívny environmentálny vplyv.  Vychádzajúc z prehľadu obchodných výhod poskytnutých na dovoz výrobkov do Slovenskej republiky z Európskej únie, uvedených v prílohách č. 1 a 3, celkový modelovo vypočítaný dosah liberalizácie obchodu pre spracované poľnohospodárske výrobky na štátny rozpočet z aspektu výberu cla je cca 160 mil. Sk,  pričom však treba vziať do úvahy aj ekonomicko-politický význam tejto liberalizácie, pretože deklaruje pripravenosť Slovenskej republiky na integráciu do Európskej únie aj za túto oblasť agrárneho obchodu. 

	Na druhej strane z hľadiska našich upravených obchodných výhod pre túto oblasť,  je možné predpokladať výrazný nárast vývozu našich výrobkov do krajín Európskej únie, z čoho nepriamym dosahom na štátny rozpočet by mal byť prínos a tiež zníženie salda obchodnej bilancie medzi SR a EÚ.